Diari Oficial de la Generalitat Valenciana


Sumari del DOGV 9875, del 20-06-2024 (2024/5830)

RESOLUCIÓ d'11 de juny de 2024, de la Conselleria d'Innovació, Indústria, Comerç i Turisme, de constitució del Comité per a la Prevenció del Frau, la Corrupció i els Conflictes d'Interés, i de nomenament de les persones que el componen.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9875

Data del DOGV
:   20-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5830


Data del document
:   11-06-2024

Organisme emissor
:   Conselleria de Innovación, Industria, Comercio y Turismo

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * organització administrativa

RESOLUCIÓ d'11 de juny de 2024, de la Conselleria d'Innovació, Indústria, Comerç i Turisme, de constitució del Comité per a la Prevenció del Frau, la Corrupció i els Conflictes d'Interés, i de nomenament de les persones que el componen. [2024/5830]  
El Reglament (UE) 2021/241, del Parlament Europeu i del Consell, de 12 de febrer de 2021, pel qual s'establix el Mecanisme de recuperació i resiliència (MRR), ha suposat la mobilització de la Unió als estats membres d'una ajuda financera sense precedent vinculada a la consecució de les fites i objectius de les reformes i inversions establits en els plans nacionals de recuperació i resiliència, amb l'objectiu de fomentar la cohesió econòmica, social i territorial de la Unió millorant la seua resiliència i la seua preparació davant de les crisis, així com la capacitat d'ajust i el potencial de creixement dels estats membres.  
  
En compliment de les seues previsions, el Govern d'Espanya va formular el Pla de recuperació, transformació i resiliència (d'ara en avant, PRTR), que va ser avaluat positivament per la Comissió Europea i aprovat pel Consell, on es va establir el full de ruta per a superar la crisi derivada de la pandèmia de la Covid-19 i impulsar a mitjà termini un procés de transformació estructural, que ens conduïsca a un desenvolupament més sostenible i resilient des del punt de vista economicofinancer, social, territorial i mediambiental.  
  
Per a la protecció dels interessos financers de la Unió, l'article 22.1 del Reglament (UE) 2021/241 establix que els estats membres adoptaran les mesures adequades per a vetlar perquè la utilització dels fons s'ajuste al dret aplicable, en particular pel que fa a la prevenció, detecció i correcció del frau, la corrupció i els conflictes d'interessos.  
Per a l'adequat compliment de les previsions del Mecanisme de recuperació i resiliència, mitjançant l'Orde HFP/1030/2021, de 29 de setembre, es configura el sistema de gestió del PRTR. De conformitat amb l'apartat 2.d), de l'article 2, constituïx un principi o criteri específic transversal en el conjunt del PRTR el reforçament dels mecanismes per a la prevenció, detecció i correcció del frau, la corrupció i els conflictes d'interés. Així mateix, l'article 6.1 establix que tota entitat que participe en l'execució de les mesures del PRTR haurà de disposar d'un pla de mesures antifrau.  
La Conselleria d'Innovació, Indústria, Comerç i Turisme participa en l'execució de diverses actuacions del PRTR. En este marc, la constitució del Comité per a la Prevenció del Frau, la Corrupció i els Conflictes d'Interés (d'ara en avant, Comité Antifrau) suposa un element fonamental per a garantir l'adequada implementació de les mesures necessàries per a previndre, detectar i corregir el frau, la corrupció i els conflictes d'interés.  
El Comité Antifrau tindrà naturalesa d'òrgan col·legiat, de conformitat amb el que es disposa en els articles 19 i següents de la Llei 40/2015, d'1 d'octubre, de règim jurídic del sector públic, i s'adscriurà, sense integrar-se en la seua estructura orgànica, a la Conselleria d'Innovació, Indústria, Comerç i Turisme, a través de la seua sotssecretaria, com a òrgan gestor dels subprojectes del PRTR.  
Així mateix, és necessària la designació de les persones integrants d'este comité, així com la seua immediata constitució, per la qual cosa, en exercici de les competències atribuïdes per l'article 11 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, en relació amb l'article 28 de la Llei 5/1983, de 30 de desembre, del Consell, i el Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, resolc:  
  
Primer  
Constituir el Comité Antifrau, al qual li correspon l'aprovació, aplicació, seguiment i actualització de les mesures preventives, de detecció i correctives del Pla de mesures antifrau de la Conselleria, coordinar les avaluacions de riscos de frau, corrupció i conflicte d'interés, analitzar les situacions que puguen plantejar-se constitutives de frau, corrupció o conflicte d'interés i comunicar, si és el cas, estes situacions a les institucions que siguen procedents d'acord amb la tipologia i abast.  
  
  
Segon  
Designar com a persones integrants del Comité Antifrau les que en cada moment exercisquen els càrrecs i llocs de treball següents:  
  
- Presidència: Sotssecretaria  
- Vocals:  
• Secretaria General Administrativa  
• Direcció del Servici de Coordinació i Suport Tècnic  
• Direcció del Servici de Gestió Econòmica i Pressupostos  
• Direcció del Servici de Gestió Administrativa i Institucions Firals  
  
• Direcció del Servici de Contractació i Assumptes Generals  
• Direcció del Servici de Coordinació Territorial  
• Direcció de Relacions Externes de l'Institut Valencià de Competitivitat Empresarial (IVACE)  
• Direcció de l'Àrea Financera i Administrativa de Turisme Comunitat Valenciana (TCV)  
• Secretaria General Tècnica de l'Agència Valenciana d'Innovació (AVI)  
  
- Correspondrà la Secretaria del Comité Antifrau a la Direcció del Servici de Contractació i Assumptes Generals, sense perjuí que el Comité puga modificar esta designació atribuint la Secretaria a una altra de les persones que ostenten les vocalies.  
- Assistiran a les reunions del Comité Antifrau, a títol consultiu i assessor, les persones titulars de les direccions de programes per a la gestió de fons europeus.  
- La Presidència del Comité Antifrau podrà autoritzar l'assistència a les seues reunions de persones expertes en els assumptes que es tractaran, de la Conselleria d'Innovació, Indústria, Comerç i Turisme, d'altres departaments, de les Institucions de la Generalitat, esmentades en l'article 20.3 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, o de qualsevol dels ens que integren el sector públic instrumental de la Generalitat.  
  
  
Tercer  
En cas de vacant, absència, malaltia o una altra causa legal, degudament justificada, així com en els casos en què haguera sigut declarada la seua abstenció o recusació, la persona titular de la Presidència designarà les persones suplents.  
  
Quart  
Els membres del Comité Antifrau hauran d'abstindre's d'actuar quan concórrega algun conflicte d'interés o algun dels motius d'abstenció i recusació previstos en els articles 23 i 24 de la Llei 40/2015, d'1 d'octubre, de règim jurídic del sector públic.  
  
Quint  
Quan, a causa de canvis en l'estructura orgànica, els càrrecs i llocs a què fa referència el resolc segon desapareguen o es modifiquen, les referències a estos, s'entendran realitzades als òrgans superiors que assumisquen les seues funcions.  
  
Sext  
El Comité Antifrau actuarà de conformitat amb el que es disposa en el Pla de mesures antifrau i exercirà les funcions que en este s'identifiquen, i hi serà d'aplicació supletòria el que es disposa en la secció 3a, articles 15 i següents de la Llei 40/2015, d'1 d'octubre, de règim jurídic del sector públic.  
  
Sèptim  
La present resolució desplegarà els seus efectes des d'esta mateixa data, sense perjuí de la preceptiva notificació a les persones designades com a membres del Comité Antifrau.  
Octau  
Queda derogada la Resolució de 8 de juny de 2022, de la consellera d'Innovació, Universitats, Ciència i Societat Digital, de constitució del Comité per a la Prevenció del Frau, la Corrupció i els Conflictes d'Interés, i la seua modificació per la Resolució de 25 d'abril de 2023.  
  
  
Nové  
Ordenar la publicació de la present resolució en el Diari Oficial de la Generalitat Valenciana (DOGV) i en el web de la Conselleria d'Innovació, Indústria, Comerç i Turisme.  
De conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi en la via administrativa, es podrà recórrer potestativament en reposició, o bé s'hi podrà plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició ha d'interposar-se davant la consellera d'Innovació, Indústria, Comerç i Turisme en el termini d'un mes comptador des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació en el Diari Oficial de la Generalitat Valenciana.  
  
Alacant, 11 de juny de 2024.- La consellera d'Innovació, Indústria, Comerç i Turisme: Nuria Montes de Diego.